Gekombineerde Skool Daweb verdeel - Education - My Zone
Saturday, March 23rd, 2019 23:07:08
Gekombineerde Skool Daweb verdeel
Die Gekombineerde Skool Daweb op Maltahöhe is in 2017 verdeel en is hernoem na die Primêre Skool Daweb en die Hoërskool Daweb.
Leerlinge van die Hoërskool Daweb met hul ou skooluniforms wat later vanjaar uitgefaseer word. Foto Tanja Bause
Tanja Bause –
Die skoolklere vir die primêre skool word deur vroue op Maltahöhe gemaak, terwyl die hoërskooldrag in Windhoek gemaak word. Die nuwe drag sal vanaf die derde termyn gedra word.
Die primêre skool het 961 leerlinge en die hoërskool 327.
"Toe dit nog die gekombineerde skool was, was daar te veel kinders vir die geboue in Andrewville, met sommige van die kinders wat in die dorp moes lesse kry. Dit het dit baie moeilik gemaak omdat daar net een skoolhoof was wat tussen die twee geboue moes beweeg. Noudat die skool in twee gedeel is, het ons twee skoolhoofde en dit maak administrasie veel makliker," het mnr. Hendrik Gariseb, departementshoof by die hoërskool, gesê.
Volgens hom moes die skool ook verdeel word om die jonger kinders van die ouer kinders te skei. "Die ouer kinders beïnvloed die jonger kinders. Hulle het ook ander behoeftes en dus maak twee skole sin."